**ՀՀ Արագածոտնի և ՀՀ Լոռու մարզպետարանների աշխատակազմերի կրթության, մշակույթի և սպորտի վարչություններում ՀՀ կրթության տեսչական մարմնի կողմից 2019 թվականին իրականացված վերահսկողության արդյունքների համեմատական վերլուծություն**

Հիմք ընդունելով ՀՀ կրթության տեսչական մարմնի (այսուհետ՝ ԿՏՄ) կանոնադրության 10-րդ, 14-րդ, 15-րդ կետերի պահանջները՝ ՌԳՍՊՎԳ վարչության կողմից իրականացվել է 2019 թվականին ՀՀ տարածքային կառավարման մարմինների կրթության ստորաբաժանումների գործունեության՝ կրթության բնագավառի ՀՀ օրենսդրության համապատասխանության նկատմամբ ԿՏՄ կողմից իրականացված վերահսկողության արդյունքների համեմատական վերլուծություն:

ԿՏՄ 2019 թվականի տարեկան գործունեության ծրագրի և ԿՏՄ ղեկավարի՝ 07.05.2019թ. N93-Ա, 05.08.2019թ. N 170-Ա հրամանների համաձայն՝ 2019 թվականի մայիսի 20-ից հունիսի 11-ը, օգոստոսի 14-ից սեպտեմբերի 6-ն ընկած ժամանակահատվածներում վերոնշյալ վերահսկողությունն (համաձայն հարցաշարի) իրականացվել է համապատասխանաբար ՀՀ Արագածոտնի և ՀՀ Լոռու մարզպետարանների կրթության, մշակույթի և սպորտի վարչություններում (այսուհետ` վարչություն): ՀՀ Արագածոտնի մարզպետարանում վերահսկողությամբ ընդգրկվող ժամանակահատված է ընդունվել 2016 թվականի օգոստոսի 20-ից մինչև 2019 թվականի մայիսի 17-ը, իսկ ՀՀ Լոռու մարզպետարանում՝ 2016 թվականի օգոստոսի 20-ից մինչև 2019 թվականի օգոստոսի 13-ը: Թե՛ 2019, թե՛ 2015 և 2016 թվականներին իրականացված վերահսկողության արդյունքներն ըստ հարցաշարի կետերի ներկայացված են հավելվածներում (տես՝[Havelvac.docx](file:///C:\Users\Arshakyan\Downloads\Havelvac.docx) ):

Համեմատական վերլուծությունն իրականացվել է հետևյալ մեթոդով. նախ համեմատվել են ՀՀ Արագածոտնի և ՀՀ Լոռու մարզպետարաններում 2019 թվականին իրականացված վերահսկողության արդյունքները, ապա այդ արդյունքները համեմատվել են նույն մարզերում ՀՀ կրթության պետական տեսչության կողմից իրականացված վերահսկողության արդյունքների հետ (ՀՀ Արագածոտնի մարզում՝ 2015 թվականին, ՀՀ Լոռու մարզում՝ 2016 թվականին):

Անդրադառնալով 2015 և 2016 թվականների ուսումնասիրության և 2019 թվականի վերահսկողության արդյունքներին, կարող ենք նշել, որ վարչությունների կողմից սահմանված կարգով են իրականացվում՝

1. տարեկան աշխատանքային ծրագրերով նախատեսված,
2. մանկավարժների ՀՀ հեռավոր, սահմանամերձ, լեռնային ևբարձրլեռնային բնակավայրեր գործուղման*,*
3. քաղաքացիների (մանկավարժների) նպատակային (համապատասխանությունը դպրոցի պահանջներին) ընդունելության,
4. սովորողների՝ էքստեռն կարգով ներկայացված փոխադրման,
5. մարզային, հանրապետական և միջազգային օլիմպիադաներին մասնակցության կազմակերպման, դպրոցին, ուսուցչին, մասնակիցներին խրախուսման,
6. ավարտական փաստաթղթերի ստացման, պահպանության*,* բաշխման,
7. դպրոցների անվանակոչության,
8. քաղաքացիների՝ կրթության բնագավառին առնչվող առաջարկությունների, դիմումների և բողոքների սահմանված ժամկետներում քննարկման,
9. այլ երկրների, այլ մարզերի (Երևան քաղաքի), տվյալ մարզի դպրոցներից սովորողի ընդունելության հաշվառման,
10. դպրոցական տարիքի երեխաների հաշվառման,
11. կրթության առանձնահատուկ պայմանների կարիք ունեցող երեխաների հաշվառման գործընթացները:

Տարածքային, մարզային և հանրապետական օլիմպիադաներին մասնակցության վերաբերյալ տվյալների ուսումնասիրությունից երևում է, որ ՀՀ Լոռու մարզում ՀՀ Արագածոտնի մարզի համեմատ ոչ միայն ավելի է հանրապետական փուլ անցած (ըստ ուսումնական հաստատությունների թվի համամասնության), այլև՝ մրցանակային տեղեր գրաված մասնակիցների թիվը:

Այլ երկրների, այլ մարզերի (Երևան քաղաքի), տվյալ մարզի դպրոցներից սովորողի ընդունելության հաշվառման, տեղափոխության վերաբերյալ մարզերից ստացված տեղեկատվության համաձայն սովորողների շարժը առավել արտահայտված է մարզերի ներսում (Լոռու մարզում ավելի, քան Արագածոտնում): ՀՀ Արագածոտնի մարզի դպրոցներից սովորողներն արտերկիր, Երևան և այլ մարզեր ավելի շատ տեղափոխվել են, քան մարզի դպրոցներ ընդունվել: 2012-2015 թվականներին ՀՀ Լոռու մարզի դպրոցներից սովորողներն արտերկիր, Երևան և այլ մարզեր ավելի շատ տեղափոխվել են, քան մարզի դպրոցներ ընդունվել, իսկ 2016-2019 թվականներին՝ ընդհակառակը:

Դպրոցական տարիքի երեխաների հաշվառման վերաբերյալ տեղեկատվության համաձայն երկու մարզերում էլ առկա են պարտադիր ուսուցումից դուրս մնացած երեխաներ: Դպրոցահասակ երեխաների ընդգրկվածության, պարտադիր ուսուցումից դուրս մնացած սովորողների վերաբերյալ տեղեկատվությունն ըստ ուսումնական տարիների արտահայտված է ստորև բերված գծապատկերներում.

*Ստորաբաժանման կանոնադրության առկայությունը, հաստատումը, կանոնադրական պահանջների կատարումը և աշխատանքային ծրագրի կատարողականը* հարցի մասով թե՛ 2015-2016թթ-ի, թե՛ 2019թ. վերահսկողության արդյունքում արձանագրվել է, որ վարչությունների կանոնադրություններով նախատեսված **«ապահովում և վերահսկում է պետական հանրակրթական ծրագրերի իրականացման աշխատանքները**», «**ապահովում և վերահսկում է ...և հանրակրթական ուսումնական հաստատությունների կողմից Հայաստանի Հանրապետության կրթության մասին օրենսդրության և կրթական պետական կառավարման լիազորված մարմնի ընդունած նորմատիվ ակտերի կատարումը,...»** գործառույթները վարչությունների կողմից **իրականացվելեն ոչ** **բավարար*,***քանի որ ուսումնական հաստատությունների փաստաթղթային ուսումնասիրության արդյունքում հայտնաբերվել են կրթության բնագավառը կարգավորող ՀՀ օրենսդրության պահանջների տարաբնույթ խախտումներ:

ՀՀ Արագածոտնի մարզպետարանում իրականացված վերահսկողության արդյունքում կրթության բնագավառը կարգավորող ՀՀ օրենսդրության պահանջների խախտումներ չեն արձանագրվել *Մեդալի հավակնորդ շրջանավարտներին վերաբերող տվյալների հավաստիություն և գործընթացի կազմակերպում* գործառույթի ուսումնասիրման արդյունքում՝ վերահսկողությամբ ընդգրկված ժամանակահատվածում մեդալի հավակնորդ շրջանավարտներ **չլինելու** պատճառով: ՀՀ Լոռու մարզում՝ վերահսկողությամբ ընդգրկված ժամանակահատվածներում, այս գործընթացն իրականացվել է ***սահմանված կարգով:***

Վերահսկողությամբ ընդգրկված ժամանակահատվածում *Դպրոցի կառավարման խորհրդի և տնօրենի՝ ՀՀ օրենսդրության և դպրոցի կանոնադրության պահանջներին հակասող որոշումները, հրամանները, կարգադրություններն ու ցուցումները կասեցնելը կամ ուժը կորցրած ճանաչելը* գործառույթը երկու մարզերում էլ չի իրականացվել, որը պիտի նշանակեր, որ դպրոցների տնօրենների, կառավարման խորհուրդների նախագահների կողմից ՀՀ օրենսդրության և դպրոցի կանոնադրության պահանջների խախտումներով որոշումներ չեն կայացվել, հրամաններ չեն տրվել, մինչդեռ փաստաթղթային ուսումնասիրությունների արդյունքում ***հայտնաբերվել են բազմաթիվ խախտումներ (***տես՝ հավելվածները***):***

Կրթության բնագավառը կարգավորող ՀՀ օրենսդրության պահանջների խախտումները քանակապես 2015-2016 թթ-ի նկատմամբ 2019 թ-ին որոշ դեպքերում նվազել են, որոշ դեպքերում՝ աճել: Այսպես՝

* ՀՀ կրթության և գիտության նախարարի համապատասխան հրամաններով հաստատված՝ սովորողների սահմանային տեղերը գերազանցած դպրոցների թիվը ՀՀ Արագածոտնի մարզում 2015թ-ի համեմատ **նվազել է** 4-ով՝ 15-ից (13%) դարձել է 11 (9%), ՀՀ Լոռու մարզում **աճել է** 11-ով՝ 28-ից(19%) դարձել է 39(26%): ՀՀ Արագածոտնի մարզում սովորողների սահմանային տեղերը գերազանցած դպրոցների թվի նվազելու, ինչպես նաև ՀՀ Լոռու մարզում այդ թվի աճելու միտումը պայմանավորված է նաև մարզի դպրոցներում 2016-2019 թվականներին սովորողների շարժով: Ինչպես նշվել էր վերևում՝ այդ ժամանակահատվածում ՀՀ Արագածոտնի մարզի դպրոցներից արտերկիր, Երևանի դպրոցներ ավելի մեծ թվով սովորողներ տեղափոխվել էին, քան ընդունվել, իսկ ՀՀ Լոռու մարզի դպրոցներ՝ ընդհակառակը.
* կրթական գործունեության թույլտվություն՝ լիցենզիա չունեցող դպրոցների թիվը ՀՀ Արագածոտնի մարզում **նվազել է** 4-ով՝ 9-ից (7,5%) դարձել է 5 (4%), ՀՀ Լոռու մարզում՝ 1-ով (3-ից (2%) դարձել է 2 (1%)).
* մանկավարժական կադրերի ընտրության և նշանակման գործընթացն խախտումներով իրականացրած դպրոցների թիվը ՀՀ Արագածոտնի մարզում աճել է 11-ով՝ 88-ից (74%) դարձել է 99 (84%), խախտումների թիվը՝ 49-ով (2015թ-ին 262, 2019թ-ին՝ 311 խախտումներ), ՀՀ Լոռու մարզում դպրոցների թիվը 26-ով (2016թ-ին՝ 101 (68%), 2019թ-ին՝ 127 (85%) դպրոցներ), խախտումների թիվը՝ 238-ով (2016թ-ին՝ 318, 2019թ-ին՝ 556 խախտումներ).
* ուսուցչի՝ համապատասխան որակավորում կամ բարձրագույն կրթություն և վերջին տասը տարվա ընթացքում մանկավարժական (կամ ուսուցչական) գործունեության առնվազն 5 տարվա աշխատանքային ստաժ ունենալու պահանջի խախտում թույլ տված դպրոցների թիվն ՀՀ Արագածոտնի մարզում **նվազել է** 9-ով, խախտումների թիվը՝ 6-ով (2015թ.՝40 (34%) դպրոցներում 52, 2019թ.՝ 31(26%) դպրոցներում 46 ուսուցիչ), ՀՀ Լոռու մարզում **աճել է** 18-ով, խախտումների թիվը **նվազել է**՝ 20-ով (2016թ.՝ 38 (25%) դպրոցներում 123 խախտում, 2019թ.՝ 56 (38%) դպրոցներում՝ 103 խախտում).
* մանկավարժական աշխատողների (բացառությամբ՝ ուսուցիչների) պաշտոնների անվանացանկով սահմանված որակավորման պահանջների խախտումներ թույլ տված դպրոցների թիվը ՀՀ Արագածոտնի մարզում **աճել է** 5-ով, խախտումների թիվը՝ 8-ով (2015թ.՝ 33 (28%) դպրոցներում 35, 2019թ-ին՝ 38(32%) դպրոցներում 43 մանկավարժական աշխատողներ), ՀՀ Լոռու մարզում՝ դպրոցների թիվը **նվազել է** 1-ով, խախտումների թիվը **աճել է** 28-ով (2016թ-ին 60 (40%) դպրոցներում՝ 69, 2019թ-ին 59 (40%) դպրոցներում՝ 97 մանկավարժական աշխատողներ).
* ՀՀ կրթության և գիտության նախարարի` 2013թ. ապրիլի 15-ի N 396-Ն հրամանով հաստատված «Հանրակրթական ուսումնական հաստատության ուսուցչի թափուր տեղի համար մրցույթի օրինակելի կարգ»-ի 6-րդ կետի պահանջի խախտումներ թույլ տված դպրոցների թիվն ՀՀ Արագածոտնի մարզում **աճել է** 41-ով, խախտումների թիվը՝ 111-ով (2015թ.՝ 31(26%) դպրոցներում 70 մասնագետ, 2019թ.՝ 72 (61%) դպրոցներում 181 մասնագետ), ՀՀ Լոռու մարզում՝ դպրոցների թիվը 29-ով, խախտումների թիվը՝ 192-ով (2016թ-ին 48 (32%) դպրոցներում 87, 2019թ-ին 77 (52%) դպրոցներում 279 խախտումներ): Կարևոր ենք համարում նշել, որ այս անձանց մեծ մասի դեպքում ուսուցչի թափուր տեղի մրցույթի արդյունքում հաղթող ճանաչվելը ՀՀ օրենսդրության պահանջի խախտում չի համարվի, քանի որ նշված կարգի պահանջը ավելի խիստ է, քան Հանրակրթության մասին ՀՀ օրենքի 26-րդ հոդվածի 1-ին մասով՝ ուսուցչի համար նախատեսված պահանջը.
* օրինակելի ուսումնական պլանի պահանջների (դպրոցական բաղադրիչի բաշխում, սովորողների ուսումնական ծանրաբեռնվածության ապահովում, երաշխավորված առարկայական ծրագրերի առկայություն և այլն) խախտումներ թույլ տված դպրոցների թիվն ՀՀ Արագածոտնի մարզում **աճել է** 6-ով՝ 56-ից(47%) դարձել է 62 (53%), ՀՀ Լոռու մարզում՝ 41-ով (48-ից (32%) դարձել է 89 (59%)):

Թե՛ ՀՀ Արագածոտնի, թե՛ ՀՀ Լոռու մարզերում 2017-2019թթ-ին **Տարվա լավագույն տնօրեն, Տարվա լավագույն ուսուցիչ և Տարվա լավագույն դաստիարակ մրցույթների մարզային փուլերի կազմակերպման և անցկացման գործընթացի փաստաթղթային ուսումնասիրությունից պարզվել է, որ մրցույթների գնահատող հանձնաժողովների կազմերը ձևավորվել են սահմանված կարգի խախտումներով:

2019 թվականին իրականացված վերահսկողության արդյունքում պարզվել է, որ ՀՀ Արագածոտնի մարզում Ֆիզկուլտուրա առարկայի դասաժամերի ոչ մասնագետի կողմից դասավանդման խախտումներ են արձանագրվել **27 դպրոցներում (23%),**ֆիզկուլտուրայի դասաժամերը տարրական բոլոր կամ որոշ դասարաններում պարապում են դասվարները՝ **13 դպրոցներում (11%):** ՀՀ Լոռու մարզում նույն ժամանակահատվածում իրականացված վերահսկողության արդյունքում պարզվել է, որ Ֆիզկուլտուրա առարկայի դասաժամերի ոչ մասնագետի կողմից դասավանդման խախտումներ են արձանագրվել **138 դպրոցներում (93%),**ֆիզկուլտուրայի դասաժամերը տարրական բոլոր կամ որոշ դասարաններում պարապում են դասվարները՝ **104 դպրոցներում (70%):** Կարևոր է նշել նաև, որ այն դպրոցներում, որտեղ «Ֆիզկուլտուլտուրա» առարկան դասավանդում են տարրական դասարանների ուսուցիչները ֆիզկուլտուրայի ուսուցիչները ծանրաբեռնված են 1 դրույք և ավել դասաժամերով, մինչդեռ տարրական դասարանների ուսուցիչների չդասավանդելու դեպքում, նրանց ծանրաբեռնվածությունը կազմում է շուրջ 13-14 դասաժամ: Պարբերաբար հայտարարվում են «Ֆիզկուլտուրա» առարկայի ուսուցչի թափուր տեղի համար մրցույթներ, և համապատասխան մասնագետներ չլինելու պատճառով առարկան շարունակում են դասավանդել ոչ մասնագետները:

2015, 2016թթ-ին ՀՀ Արագածոտնի, Լոռու մարզպետարաններում իրականացված ուսումնասիրությամբ ընդգրկված ժամանակահատվածներում մարզպետարանների ենթակայության դպրոցների կանոնադրությունները համապատասխանել են ՀՀ օրենսդրության պահանջներին, 2019թ-ի վերահսկողության արդյունքում արձանագրվել է, որ ՀՀ Արագածոտնի մարզպետարանի ենթակայության 118 դպրոցների կանոնադրություններում փոփոխությունները կատարվել են սահմանված ժամկետի ուշացումով 17 դպրոցներում (14%), ՀՀ Լոռու մարզպետարանի ենթակայության 149 դպրոցներից՝ 1-ում:

***Ինչպես նկատում ենք, մարզերում՝ սահմանված կարգով իրականացված՝ գործընթացների հետ մեկտեղ առկա են նաև ՀՀ օրենսդրության պահանջների մի շարք խախտումներ, որոնք անմիջական ազդեցություն ունեն հանրակրթական ուսումնական հաստատությունների կրթության որակի վրա (ուսպլանին, մանկավարժական աշխատողների նշանակումներին վերաբերող խախտումներ): Թե՛ ՀՀ Արագածոտնի, թե՛ ՀՀ Լոռու մարզերում ՀՀ օրենսդրության պահանջների 2019թ-ին արձանագրված խախտումների թիվը (ըստ բնույթների)՝ հանրակրթական ուսումնական հաստատությունների մասով, նախորդ վերահսկողական գործառույթի արդյունքում արձանագրվածի նկատմամբ հիմնականում աճել է: Ինչպես արտահայտված է գծապատկերում, ՀՀ Լոռու մարզում կրթության բնագավառը կարգավորող ՀՀ օրենսդրության պահանջների խախտումներ թույլ տված հաստատությունների տոկոսային թիվը մարզի հաստատությունների կտրվածքով հիմնականում ավելի մեծ է ՀՀ Արագածոտնի մարզի հետ համեմատած:*** ***Այսինքն, թե՛ 2019թ-ի, թե՛ նախորդ վերահսկողությամբ ընդգրկված ժամանակահատվածներում՝ վարչությունների կանոնադրությամբ նախատեսված «ապահովում և վերահսկում է պետական հանրակրթական ծրագրերի իրականացման աշխատանքները», «ապահովում և վերահսկում է ...և հանրակրթական ուսումնական հաստատությունների կողմից Հայաստանի Հանրապետության կրթության մասին օրենսդրության և կրթական պետական կառավարման լիազորված մարմնի ընդունած նորմատիվ ակտերի կատարումը,...» գործառույթները իրականացվել են ոչ բավարար:***

Արդեն իսկ նշել ենք, որ թե՛ ՀՀ Արագածոտնի, թե՛ ՀՀ Լոռու մարզպետարանների մասով ՀՀ հեռավոր, սահմանամերձ, լեռնային ևբարձրլեռնային բնակավայրեր մանկավարժների գործուղման գործընթացն իրականացվել է սահմանված կարգով, մինչդեռ ընդհանուր գործընթացում առկա են ՀՀ օրենսդրության պահանջների անհամապատասխանություններ:

Այսպես. ուսումնասիրությամբ ընդգրկվող ժամանակահատվածում, ըստ ՀՀ Արագածոտնի մարզի22**,** ՀՀ Լոռու մարզի 23 դպրոցներից և մարզպետարանների վարչություններից ներկայացված տվյալների, ՀՀ Արագածոտնի մարզի դպրոցներ գործուղվել են 37, ՀՀ Լոռու մարզի դպրոցներ՝ 49 ուսուցիչներ:

ՀՀ Արագածոտնի մարզի 16 դպրոցներ գործուղված ուսուցիչները աշխատանքի են ընդունվել մրցութային հիմունքներով: Վերջիններիս գործուղման ուղեգրերը ՀՀ կրթության և գիտության նախարարությունից տրվել են ավելի ուշ:

Համաձայն Հանրակրթության մասին ՀՀ օրենքի 24-րդ հոդվածի 3-րդ մասի պահանջի` Պետական ուսումնական հաստատությունում ուսուցչի թափուր տեղ առաջանալու դեպքում այն համալրվում է մրցութային հիմունքներով՝ համաձայն կրթության պետական կառավարման լիազորված մարմնի սահմանած մրցույթի օրինակելի կարգի և ուսումնական հաստատության կանոնադրության,***բացառությամբ նպատակային ուղեգրով մասնագիտական կրթություն ստացած թեկնածուի առկայության կամ կրթության պետական կառավարման լիազորված մարմնի կողմից սահմանամերձ կամ բարձրլեռնային բնակավայրերի պետական ուսումնական հաստատություններ համապատասխան մասնագետ գործուղվելու դեպքում, եթե մինչ այդ առնվազն 2 անգամ հայտարարված մրցույթի արդյունքներով ուսուցչի թափուր տեղը չի համալրվել, այնինչ՝*** մանկավարժական աշխատողը կրթության պետական կառավարման լիազորված մարմնի կողմիցգործուղված է համարվել մրցույթային հիմունքներով ***աշխատանքի ընդունվելուց հետո***:

ՀՀ Արագածոտնի մարզի 7, ՀՀ Լոռու մարզի 23 դպրոցներմանկավարժական աշխատողները գործուղվել են ՀՀ կրթության և գիտության նախարարության և «Դասավանդի՛ր, Հայաստան» կրթական հիմնադրամի միջև կնքված փոխըմբռնման հուշագրի շրջանակներում, համաձայն որի՝ կազմակերպության կողմից շարունակականորեն բարելավվում է աշխատանքի անցած մասնագետների կատարողականը, և 2 տարվա ընթացքում կազմակերպվում է վերջիններիս մանկավարժության գծով որակավորումը:

ՀՀ կրթության և գիտության նախարարության և «Դասավանդի՛ր, Հայաստան» կրթական հիմնադրամի միջև փոխըմբռնման հուշագրի համաձայն ուսուցիչները գործուղվում են ՀՀ սահմանամերձ դպրոցներ ՀՀ կառավարության 2003 թվականի սեպտեմբերի 25-ի N 1412-Ն որոշման շրջանակներում:

Համաձայն ՀՀ կառավարության՝ 25 սեպտեմբերի 2003 թվականի N 1412-Ն որոշմամբ հաստատված Հայաստանի Հանրապետության հեռավոր, սահմանամերձ, լեռնային և բարձր լեռնային բնակավայրերի «Հայաստանի Հանրապետության պետական հանրակրթական ուսումնական հաստատություն» պետական ոչ առևտրային կազմակերպություններ մանկավարժական կադրեր գործուղելու կարգը` համաձայն N 1 հավելվածի 2-րդ կետի պահանջի Հայաստանի Հանրապետության մարզպետարանները հաստատությունների տնօրեններից ստանում ու Հայաստանի Հանրապետության կրթության և գիտության նախարարություն են ներկայացնում նշված բնակավայրերի հաստատություններում մանկավարժական կադրերի պահանջարկի մասին հայտերը (առնվազն 0,5 դրույք` ըստ առարկաների)` տարվա ընթացքում, այնինչ Հանրակրթության մասին ՀՀ օրենքի 24-րդ հոդվածի 3-րդ մասի պահանջի համաձայն կրթության պետական կառավարման լիազորված մարմնի կողմից սահմանամերձ կամ բարձրլեռնային բնակավայրերի պետական ուսումնական հաստատություններ համապատասխան մասնագետ գործուղվում է, եթե մինչ այդ առնվազն 2 անգամ հայտարարված մրցույթի արդյունքներով ուսուցչի թափուր տեղը չի համալրվել:

Վերոնշյալ կարգի 4-րդ կետի և 5-րդ կետի ա ենթակետի պահանջները` Գործուղվել կարող են բարձրագույն կրթություն ունեցող Հայաստանի Հանրապետության քաղաքացիները, ինչպես նաև բարձրագույն մանկավարժական ուսումնական հաստատությունների նախավերջին և ավարտական կուրսերի բարձր առաջադիմություն ունեցող ուսանողները` ուսման անհատական ժամանակացույցի տեղափոխվելուց հետո և Մանկավարժ ընտրելիս նախապատվությունը տրվում է` ա) մանկավարժի որակավորում ունեցող մասնագետին հակասում են Հանրակրթության մասին ՀՀ օրենքի 26-րդ հոդվածի 1-ին մասի պահանջին` Ուսումնական հաստատության ուսուցիչ կարող է լինել այն անձը, որը ստացել է մանկավարժական համապատասխան որակավորում (բակալավրի, մագիստրոսի, դիպլոմավորված մասնագետի կրթական աստիճանով) կամ ունի բարձրագույն կրթություն և վերջին տասը տարվա ընթացքում մանկավարժական (կամ ուսուցչական) գործունեության առնվազն 5 տարվա աշխատանքային ստաժ, ինչպես նաև ՀՀ կրթության և գիտությա նախարարի 2013 թվականի ապրիլի 15-ի N 396-Ն հրամանով հաստատված Հանրակրթական ուսումնական հաստատության ուսուցչի թափուր տեղի համար մրցույթի օրինակելի կարգ-ի 6-րդ կետի պահանջին Թափուր տեղ առաջանալու օրվանից մինչև մրցույթը կայանալու, Թափուր տեղը մրցութային կարգով չհամալրվելու կամ մրցույթի արդյունքում հաղթող չճանաչվելու դեպքում (անկախ պատճառներից), որոշակի ժամկետով պայմանագրով աշխատանքի կարող են ընդունվել համապատասխան մասնագիտական որակավորում ունեցող անձինք, իսկ լեռնային, բարձրլեռնային և սահմանամերձ բնակավայրերի Հաստատություններում` նաև ուսուցչի որակավորում շնորհող բուհերի հեռակա ուսուցմամբ ավարտական կուրսերի համապատասխան մասնագիտությամբ սովորող ուսանողները:

Այսպիսով, ելնելով վերոգրյալից` կրթության բնագավառում ՀՀ օրենսդրության պահանջների խախտումները բացառելու, վեր հանված իրավական հակասություններին լուծում տալու նպատակով առաջարկում ենք՝

* ՀՀ կրթության, գիտության, մշակույթի և սպորտի նախարարությանը՝

***ա)* *ՀՀ կրթության և գիտության նախարարի` 2013թ. ապրիլի 15-ի N 396-Ն հրամանով հաստատված «Հանրակրթական ուսումնական հաստատության ուսուցչի թափուր տեղի համար մրցույթի օրինակելի կարգի» (այսուհետ՝ կարգ)******5-րդ կետի*** *«պարբերաբար» բառից հետո ավելացնել* ***«(ուսումնական տարվա ընթացքում առնվազն երկու անգամ)»*** *բառերը.*

***բ) Կարգի 6-րդ կետի*** *«համապատասխան մասնագիտական որակավորում ունեցող անձինք» բառերը փոխարինել* ***«Հանրակրթության մասին» Հայաստանի Հանրապետության օրենքի 26-րդ հոդվածի 1-ին մասի պահանջներին համապատասխանող անձինք»*** *բառերով.*

***գ) «Հանրակրթության մասին» ՀՀ օրենքի 26-րդ հոդվածի 1-ին մասով ուսուցչի պաշտոնի նկարագրում ավելացնել Սահմանամերձ կամ բարձրլեռնային բնակավայրերի մինչև 100 սովորող ունեցող պետական ուսումնական հաստատություններում ուսուցիչ կարող է լինել կրթության պետական կառավարման լիազորված մարմնի սահմանած դեպքերում և կարգով ընդունված անձը: Այս փոփոխությունը ենթադրում է համապատասխան փոփոխություն ՀՀ կառավարության 14.10.2010թ. «Հայաստանի Հանրապետության ընդհանուր ծրագրեր իրականացնող հանրակրթական ուսումնական հաստատության մանկավարժական աշխատողների պաշտոնների անվանացանկը և նկարագրերը հաստատելու մասին» N 1391-Ն******որոշման 7-րդ բաժնում.***

***դ) հիմք ընդունելով Նորմատիվ իրավական ակտերի մասին ՀՀ օրենքի 9-րդ հոդվածի 2-րդ մասի պահանջը` Նորմատիվ իրավական ակտը չպետք է հակասի հավասար կամ ավելի բարձր իրավաբանական ուժ ունեցող նորմատիվ իրավական ակտերին:` վերանայել ՀՀ կառավարության՝ 25 սեպտեմբերի 2003 թվականի N 1412-Ն որոշմամբ հաստատված Հայաստանի Հանրապետության հեռավոր, սահմանամերձ, լեռնային և բարձր լեռնային բնակավայրերի «Հայաստանի Հանրապետության պետական հանրակրթական ուսումնական հաստատություն» պետական ոչ առևտրային կազմակերպություններ մանկավարժական կադրեր գործուղելու կարգը-ի և Հանրակրթության մասին ՀՀ օրենքի համապատասխան պահանջների հակասությունները.***

***ե) իրականացնել օրենսդրական համապատասխան փոփոխություն, որով կթույլատրվի տարրական դասարանի ուսուցչին պարապելու նաև «Ֆիզկուլտուրա» առարկան:***

* վերլուծությունը ներկայացնել ՀՀ Արագածոտնի և ՀՀ Լոռու մարզպետների քննարկմանը՝ վարչությունների կանոնադրությամբ նախատեսված գործառույթների սահմանված կարգով իրականացման նկատմամբ միջոցներ ձեռնարկելու առաջարկով:

**ՌԳՍՊՎԳ վարչություն**